SKRIFTLIG FORESPØRGSEL E-1167/02

af Rolf Berend (PPE-DE) til Kommissionen

(23. april 2002)

Om: Det indre marked for elektricitet og naturgas

1. Er det sandsynligt, at Kommissionens opfordring til Europa-Parlamentet og Rådet om at udarbejde et direktiv vedrørende ændring af direktiverne 96/92/EF(1) og 98/30/EF(2) om fælles regler for det indre marked for elektricitet og naturgas (i dets aktuelle udgave), vil føre til en opsplitning af prisen for brug af energinettet

a) mellem land- og byområder,

b) mellem den østlige og vestlige del af Tyskland?

2. Er det muligt at udvide de private virksomheders adgang til energinettet, som Europa-Parlamentet i mange år har stillet krav om, med henblik på at sikre, at alle har samme adgang til nettet, således at der ikke er grundlag for sådanne bekymringer?

3. Hvilken holdning har Kommissionen i denne forbindelse til Europa-Parlamentets krav om, at der heller ikke i ejerskabet til energinettene bør være overlapninger?

4. Er Kommissionen i besiddelse af oplysninger om udviklingen i den samlede pris for strøm og gas i by- og landområder?

(1) EFT L 27 af 30.1.1997, s. 20.

(2) EFT L 204 af 21.7.1998, s. 1.

Svar afgivet på Kommissionens vegne af Loyola de Palacio

(14. juni 2002)

1. De direktiver, det ærede medlem henviser til, indfører konkurrence i elektricitets- og gassektoren. Konkurrence indebærer større effektivitet og større afspejling af de faktiske omkostninger. Tyskland har valgt at åbne elektricitets- og gasmarkedet fuldstændigt for konkurrence, således at alle kunder i princippet frit kan skifte leverandør, hvis de kan opnå bedre priser, bedre service eller et bedre produkt hos en anden leverandør end hos deres traditionelle leverandør.

I Tyskland kan forsyningsselskaberne frit ændre deres priser efter de pågældende kunder. De kan i praksis tilbyde kunder med samme forbrugsmønster forskellige priser, uanset om det drejer sig om industrikunder eller private kunder. Direktivernes gennemførelse i Tyskland kan derfor føre til forskellige priser for kunder af samme type. Det kan være en af leverandørernes reaktioner på kundernes trussel om at skifte leverandør eller en afspejling af de højere eller lavere omkostninger ved at forsyne bestemte kunder. Det forekommer allerede, at leverandørerne i Tyskland benytter forskellige priser, fortrinsvis på grund af forskelle i netomkostningerne ved at leve til forskellige områder med forskellige systemoperatører.

2. Ifølge det nuværende elektricitetsdirektiv (Parlamentets og Rådets direktiv 96/92/EF af 19. december 1996 om fælles regler for det indre marked for elektricitet) skal driften af nettene være adskilt fra andre aktiviteter, som fremstilling og salg af elektricitet, og der skal føres særskilte regnskaber. I gassektoren begrænser det nuværende direktiv adskillelsen mellem netoperatørernes aktiviteter til regnskabsmæssig adskillelse.

Erfaringerne med de to direktiver har vist, at drifts- og regnskabsmæssig adskillelse alene ikke kan sikre, at netoperatørerne optræder uafhængigt. Kommissionen foreslår derfor efter opfordring fra Parlamentet og en overvældende del af markedsdeltagerne at indføre en ordning for juridisk adskillelse blandt transmissions- og distributionssystemoperatørerne i både gas- og elektricitetssektoren.

3. Kommissionen mener, at juridisk adskillelse sammen med aktivitetsadskillelse således som den har foreslået, er tilstrækkeligt til, at der kan opnås netadgang uden forskelsbehandling. Kommissionen vil regelmæssigt vurdere disse bestemmelsers effektivitet i en rapport.

4. Kommissionen har ikke undersøgt prisudviklingerne i by- og landområder. Eurostat offentliggør prissammenligninger for alle større byer i Unionen. Disse oplysninger kan fås på Eurostats netsted(1). I sin seneste rapport om gennemførelsen af elektricitets- og gasdirektiverne har Kommissionen offentliggjort sammenligninger mellem priserne og prisudviklingerne i medlemsstaterne.

(1) http://europa.eu.int/comm/energy/en/elec_single_market/index_en.html.